Reiki

Ajaran

Ajaran Reiki berhujah bahawa wujudnya tenaga rohani "daya hidup" sejagat tak terhingga, yang boleh digunakan untuk menghasilkan kesan penyembuhan. Para pengikutnya mengaku sesiapa sahaja boleh mencapai tenaga ini melalui proses "penyesuaian" yang dijalankan oleh seorang Guru Reiki. Hujah-hujah kewujudan tenaga sedemikian tiadanya asas teori atau biofizik.
Reiki disifatkan oleh para pengamalnya sebagai suatu terapi holistik yang menjalankan penyembuhan dari aspek fizikal, mental, emosi dan rohani. adalah dipercayai bahawa tenaga berkenaan mengalir melalui tangan pengamal apabila tangan menyentuh penerima yang boleh berpakaian. Sesetengah ajaran menekankan kepentingan tujuan atau kehadiran pengamal dalam proses ini, tetapi ada ajaran lain yang berhujah bahawa tenaga ditarik oleh luka penerima untuk menghidupkan atau meningkakan proses penyembuhan semulajadi. Lebih-lebih lagi, dipercayai bahawa tenaga ini adalah "pintar", oleh itu tidak perlu menjalani diagnosis.
Adanya tahap kedua latihan, termasuk satu lagi inisiasi, yang dikatakan melengkapkan pengamal untuk melakukan rawatan Reiki dari jarak jauh. Dinyatakan kaedah ini melibatkan penggunaan lambang khas untuk membentuk perhubungan sementara antara pengamal dan penerima, tak kira di mana jua, lalu menyalurkan tenaga Reiki begitu sahaja. Ada juga teknik yang mana Reiki boleh disalurkan kepada suatu masa yang dahulu atau akan datang.

Rawatan seluruh badan

Biasanya bagi rawatan Reiki seluruh badan, pengamal meminta penerima supaya berbaring, lazimnya di atas meja urut, dan bertenang. Mereka biasanya berpakaian longgar dan selesa sepanjang rawatan. Pengamal mengambil sedikit masa untuk menenangkan mindanya dan bersiap sedia dari segi mental, untuk menjalankan rawatan yang selalunya dijalankan tanpa banyak berbual kosong.
Rawatan diteruskan dengan pengamal meletakkan tangannya pada badan penerima di pelbagai posisi. Namun begitu, pengamal boleh menggunakan teknik tanpa sentuh, iaitu tangan dijauhkan beberapa sentimeter dari badan penerima, bagi sesetengah atau kesemua posisi. Biasanya tangan dipegunkan selama tiga hingga lima minit sebelum beralih ke posisi seterusnya. Keseluruhannya, posisi tangan biasanya meliputi bahagian kepala, dada, belakang, lutut dan kaki. Antara 12 dan 20 posisi dilakukan dalam keseluruhan rawatan yang memakan masa 45 hingga 90 minit.
Sesetengah pengamal menggunakan posisi tangan yang ditetapkan, sementara yang lain mengikut gerak hati sebagai panduan kepada bahagian yang perlu dirawat, adakalanya bermula dengan "mengimbas" badan penerima untuk mencari tempatnya. Pendekatan gerak hati ini juga boleh memerlukan rawatan satu-satu posisi yang lebih singkat mahupun lebih lama.
Dilaporkan bahawa penerima selalu merasa bahang atau sesemut di bahagian badan yang dirawat, begitu juga pendekatan tanpa sentuhan. Kesan rawatan serta-merta yang paling nyata adalah keadaan amat santai dan selesa, tetapi boleh timbul juga luahan emosi. Oleh sebab rawatan Reiki ini dikatakan berupa proses penyembuhan semulajadi perangsang, maka biasanya tidak diperhatikan apa-apa "pemulihan" segera bagi masalah kesihatan tertentu. Jika dialami masalah kronik, maka tiga atau lebih rawatan dicadangkan dalam selang masa satu hingga tujuh hari. Rawatan secara kerap dan berterusan juga boleh dengan tujuan menjaga kesihatan. Rawatan-rawatan sebegini biasanya berselang satu hingga empat minggu, kecuali bagi rawatan diri yang biasanya memperlihatkan amalan seharian.

Rawatan tersetempat

Rawatan Reiki tersetempat melibatkan tangan pengamal memegang atau mendekati anggota badan yang tertentu. Luka baru biasanya dirawat dengan cara ini, dengan menyasarkan kawasan luka. Rawatan sedemikian memakan masa tanpa mengira singkat mahupun lama, walaupun 20 minit dikira lazimnya.
Sesetengah pengamal menjalankan rawatan tersetempat untuk penyakit tertentu, dan ada sesetengah bahan terbitan yang turut menunjukkan posisi tangan yang berpatutan. Apapun, pengamal lain pula gemar melakukan rawatan seluruh badan untuk semua masalah kronik atas sebab memberi kesan lebih holistik. Satu lagi pendekatan berupa melakukan rawatan seluruh badan terlebih dahulu, barulah disusuli rawatan tersetempat.

Latihan

Pembelajaran ilmu Reiki di luar Jepun biasanya dibahagi kepada tiga tahap.

Tahap pertama

Kursus Reiki tahap pertama mengajar teori dan tatacara asas. Empat kali proses "penyesuaian" dilakukan oleh guru kepada pelatih. Pelatih mempelajari posisi peletakan tangan pada badan penerima yang dianggap paling sesuai dalam proses rawatan seluruh badan. Setelah selesainya kursus tahap pertama, pelatih boleh merawat diri dan lain-lain dengan Reiki. Kursus ini biasanya terdiri daripada empat sesi, yang biasanya disampaikan dalam dua, tiga, atau empat hari berturut-turut.

Tahap kedua

Dalam kursus tahap kedua, pelatih mengenali kegunaan tiga lambang yang dipercayai meningkatkan kekuatan dan jarak penyampaian kesan Reiki. Satu lagi penyesuaian diberikan, yang dikatakan meningkatkan lagi keupayaan Reiki mengalir melalui badan pelatih, di samping memberi kuasa kepada penggunaan lambang-lambang tersebut. Setelah menyiapkan tahap kedua ini, pelatih boleh mengamal tanpa perlu hadir di sisi penerima.

Tahap ketiga

Dalam kursus tahap tiga, atau "latihan perguruan", pelatih itu bakal menjadi Guru Reiki. (Dalam istilah Reiki, perkataan "guru" tidak membawa erti kesedaran rohani.) Satu atau lebih penyesuaian lagi dijalankan dan pelatih mempelajari satu lagi lambang tahap guru, bergelar Daikomyo ( 大功名). Setelah selesainya latihan ini, Guru Reiki baru ini boleh menyesuaikan orang lain kepada Reiki dan mengajar ketiga-tiga tahap Reiki. Tempoh latihan perguruan ini baik sehari mahupun setahun lebih, terpulanglah kepada pusat latihan dan falsafah yang diberikan Gurunya.